สังคมข่าวหุ้น
*... ดัชนีตลาดหุ้นไทยปิดที่ระดับ 1,128.91 จุด เพิ่มขึ้น 14 จุด มูลค่าการซื้อขาย 119,659.78 ล้านบาท โดยมีแรงซื้อกลับเข้าหุ้นในกลุ่ม SET100 ที่ได้ปรับตัวลงไปมาก ขณะที่ยังมีความกังวลว่าไทยจะเข้าสู่ระยะ 3 ของการแพร่ระบาดเชื้อไวรัสโควิด-19 เมื่อถึงจุดนั้นอาจจะทำให้การบริโภคและการท่องเที่ยวหยุดชะงัก ...
15 มี.ค. 2563

สโนว์แมน
*… ดัชนีตลาดหุ้นไทยปิดที่ระดับ 1,128.91 จุด เพิ่มขึ้น 14 จุด มูลค่าการซื้อขาย 119,659.78 ล้านบาท โดยมีแรงซื้อกลับเข้าหุ้นในกลุ่ม SET100 ที่ได้ปรับตัวลงไปมาก ขณะที่ยังมีความกังวลว่าไทยจะเข้าสู่ระยะ 3 ของการแพร่ระบาดเชื้อไวรัสโควิด-19 เมื่อถึงจุดนั้นอาจจะทำให้การบริโภคและการท่องเที่ยวหยุดชะงัก …
*… RATCH ร่วมลงทุนโรงไฟฟ้าเน็กส์ซิฟ เอ็นเนอร์จี ระยอง ขนาด 92 เมกะวัตต์ คิดเป็นมูลค่าการลงทุนราว 662 ล้านบาท ได้เตรียมเริ่มก่อสร้างเดือน เม.ย. 2563 คาดเดินเครื่องเชิงพาณิชย์เดือน เม.ย. 2565 ถือเป็นโรงไฟฟ้าแห่งแรกในภาคตะวันออก ยังรองรับการลงทุนพื้นที่ระเบียงเศรษฐกิจพิเศษภาคตะวันออกของภาครัฐได้ เป็นการดำเนินการแผนขยายกำลังการผลิตเพื่อให้ได้ตามเป้าหมายที่วางไว้ว่าปีนี้จะมีกำลังผลิตเพิ่ม 780 เมกะวัตต์ …
*… MAJOR คงจะเป็นอีกหนึ่งบริษัทที่จะได้รับผลกระทบจากการแพร่ระบาดของไวรัสโควิด-19 ล่าสุด “ดีสนีย์” เลื่อนฉายภาพยนตร์ฟอร์มยักษ์ “มู่หลาน” จากก่อนหน้านี้ที่มีภาพยนตร์หลายเรื่องเลื่อนฉายไปแล้ว โดยเฉพาะ Fast &amp; Furious 9 เลื่อนฉาย 1 ปีเต็มไปเดือน เม.ย. 2564 ขณะที่ 007, A Quiet Place Part II, Peter Rabbit 2 เลื่อนไปเป็นช่วงครึ่งปีหลังของปีนี้แทน อย่างนี้ผลประกอบการในช่วงครึ่งปีแรกคงจะไม่ได้สดใสนัก ด้านโบรกฯ ปรับประมาณการรายได้เหลือ 8,800 ล้านบาท ต่ำสุดรอบ 4 ปี …
*… ACE เตรียมยื่นร่วมโครงการโรงไฟฟ้าชุมชนทันที หลังกระทรวงพลังงานเปิดประชาพิจารณ์หลักเกณฑ์การคัดเลือกโครงการไปแล้ว เมื่อวันที่ 13 มี.ค.ที่ผ่านมา และเปิดยื่นซื้อขายไฟฟ้าโครงการโรงไฟฟ้าชุมชนภายในเดือน มี.ค.นี้ ที่มีเป้าหมายการรับซื้อไฟฟ้าตามโครงการดังกล่าวอยู่ที่ 700 เมกะวัตต์ ซึ่ง ACE มีความพร้อมด้านพื้นที่และวัตถุดิบ ลุยเจรจาวิสาหกิจชุมชนแล้ว มั่นใจคว้างานเพียบแน่นอน …
*… UREKA บอร์ดไฟเขียวเพิ่มทุน 550.80 ล้านหุ้น ขาย RO อัตรา 5:2 พ่วงแจกวอร์แรนต์ 3 หุ้นเดิมต่อ 1 วอร์แรนต์ รองรับแผนเข้าลงทุนโครงการผลิตและขายน้ำประปากับการประปาส่วนภูมิภาค มูลค่า 237 ล้านบาท ผ่านบริษัทย่อย โดยเข้าลงทุนใน 2 โครงการ มีกำลังการผลิต 31,200 ลูกบาศก์เมตรต่อวัน รวมจำนวนน้ำประปาที่จะจำหน่าย 113.88 ล้านลูกบาศก์เมตร คาดหนุนธุรกิจโต เตรียมชงที่ประชุมสามัญผู้ถือหุ้นวันที่ 30 เม.ย.นี้ …
*… CPALL ทริสเรทติ้งประกาศ “เครดิตพินิจ” แนวโน้ม “Negative” หรือ “ลบ” สำหรับอันดับเครดิตองค์กรและตราสารหนี้ทั้งหมด หลังประกาศว่าจะลงทุนสัดส่วน 40% จากที่เครือซีพีเข้าซื้อกิจการเทสโก้ โลตัส (Tesco Lotus) ในไทยและมาเลเซีย ภายใต้ชื่อกลุ่มเทสโก้เอเชีย คิดเป็นมูลค่าเบื้องต้นประมาณ 10,576 ล้านเหรียญสหรัฐ หรือเท่ากับ 338,445 ล้านบาท คาดการซื้อกิจการโดยใช้เงินกู้ครั้งนี้ จะทำให้ระดับหนี้สินของ CPALL เพิ่มขึ้นและส่งผลต่อความเสี่ยงทางการเงินเป็นอย่างมาก โดยคาดอัตราส่วนหนี้สินทางการเงินต่อเงินทุนจะสูงขึ้นอยู่ที่ระดับ 75% จากระดับ 68% ในปี 2562 …
*… ลงทุนระยะยาวที่เน้นรับเงินปันผล RAM ล่าสุดประกาศจ่ายเงินปันผลอีก 0.90 บาท/หุ้น เป็นการจ่ายเงินปันผลครั้งที่ 4 ของผลการดำเนินงานในปี 2562 คิดเป็นดิวิเดนด์ ยีลด์ 0.64% จากราคาปิดเมื่อวันที่ 13 มี.ค. 2562 ที่ 140 บาท โดยจะขึ้นเครื่องหมาย XD วันที่ 27 มี.ค. 2563 และจ่ายปันผลวันที่ 27 พ.ค. 2563 ขณะที่ทั้งปี 2562 สำหรับการดำเนินงานตั้งแต่วันที่ 1 ม.ค.-31 ธ.ค. 2562 จ่ายปันผลในอัตรารวม 3.60 บาท/หุ้น …
*… SCP แจ้งบอร์ดไฟเขียวซื้อหุ้นคืน 15 ล้านหุ้น ในวงเงินสูงสุดที่ 98.55 ล้านบาท เริ่มตั้งแต่วันที่ 31 มี.ค.-29 ก.ย. 2563 ซึ่งซื้อหุ้นคืนผ่านตลาดหลักทรัพย์ฯ ชูทำให้อัตราผลตอบแทนต่อส่วนของผู้ถือหุ้น และอัตรากำไรสุทธิต่อหุ้นปรับตัวขึ้น รวมถึงยังทำให้ดิวิเดนด์ยีลด์ มีแนวโน้มสูงขึ้น จากจำนวนหุ้นที่ลดลงจากการซื้อหุ้นคืน …
*… ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 96 Mhz …
*… พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.